<classify> MKUU wa Mkoa wa Singida, Dk Rehema Nchimbi amewataka wafanyabiashara na wenye viwanda wanaotengeneza na kuuza taulo za kike, kutengeneza zenye ubora. Alisema mkoa wake umeanzisha msako wa kiintelijensia na kimkakati kuzisaka taulo zisizo na ubora na atakayebainika atachukuliwa hatua.Alisema hayo wilayani Ikungi katika uzinduzi wa uchangishaji wa taulo za kike Singida jana, uliopewa jina la Mjali mtoto wa kike kwa maendeleo yake na Taifa lake.Alitoa rai kwa wadau wote kuwabaini na kutoa taarifa za wafanyabiashara watakaojaribu kuuza taulo zisizo na ubora kuwalinda watoto wa kike. Alisema kutokana na mageuzi makubwa ya kiuchumi yanayofanywa na Rais John Magufuli, Tanzania imepanda kiuchumi duniani hivyo mikakati ya kudhibiti ubora inahitajika katika kipindi hiki kuliko kipindi kingine chochote. Dk Nchimbi alisema vyombo vya dola, viongozi wa dini na wazazi wana mchango mkubwa kumlinda mtoto wa kike kwa ustawi wa taifa.Ndiyo maana tunataka kujua mipango ya udhibiti ubora kwa watengenezaji kwani majuto ni mjukuu, tusisubiri kufika huko, alisema.Alisema ubora wa taulo za kike ni ubora wa maisha yao, hivyo ni muhimu kuchukua hatua za kuangalia na kudhibiti mnyororo mzima wa uzalishaji na usambazaji taulo zisizo na ubora. Alitoa mwito wa wajasiriamali kuja na andiko zuri la utengenezaji wa taulo bora za kisasa zitakazotengenezwa kwa kutumia malighafi za hapa nchini na mshindi atakayepatikana atazawadiwa kiasi cha Sh milioni moja.Aliwataka wadau kutambua thamani ya mtoto wa kike ambapo katika uzinduzi huo lengo lilikuwa ni kuchangia paketi 8,000 za taulo za kike lakini zilipatikana paketi zaidi ya 9,089. Mkurugenzi Mtendaji wa Wilaya ya Ikungi, Justice Kijazi alimshukuru kwa wazo la kutaka Halmashauri zote Singida kutoa elimu ya jinsia shuleni na kuwachangia watoto wa kike taulo.Alizitaja baadhi ya changamoto zinazowakabili watoto wa kike kuwa ni pamoja na mimba za utotoni, kubakwa, kuozeshwa katika umri mdogo na kufanyishwa kazi nyingi nyumbani. Mratibu wa programu hiyo ya uchangiaji wa taulo za mtoto wa kike, Ofisa Maendeleo ya Jamii wilaya ya Ikungi, Haika Massawe alipendekeza wazazi wahusishwe kikamilifu.  <topic>: KITAIFA 